ক্রীড়া দিবসে অনূর্ধ্ব-১৯ ফুটবল টুর্নামেন্ট, চ্যাম্পিয়ন মহেশতলা নারায়ণ

কলকাতা: জাতীয় ক্রীড়া দিবস উপলক্ষে অনূর্ধ্ব-১৯ ফুটবল টুর্নামেন্টের আয়োজন করেছিল মহেশতলার নারায়ণ স্কুল। এই প্রতিযোগিতায় মোট আটটি স্কুল অংশ নেয়। নারায়ণ স্কুল মহেশতলা (এ), নারায়ণ স্কুল মহেশতলা (বি), নারায়ণ স্কুল সোনারপুর, নিউ ভিস্তা অ্যাকাডেমি মহেশতলা, সিলভার পয়েন্ট স্কুল বালিগঞ্জ, ন্যাশনাল পাবলিক স্কুল টালিগঞ্জ, ন্যাশনাল জেমস হাই স্কুল বেহালা এবং লিটল স্টেপস স্কুল খিদিরপুর।

আটটি দলের মধ্যে ফাইনালে ওঠে নারায়ণ স্কুল মহেশতলা এবং সিলভার পয়েন্ট স্কুল বালিগঞ্জ। ফাইনাল হয় হাড্ডাহাড্ডি। নির্ধারিত সময়ে খেলা ২-২ অবস্থায় শেষ হয়। এরপর টাইব্রেকারে সিলভার পয়েন্ট স্কুলকে পেনাল্টিতে ৩-২ ফলে পরাজিত করে নারায়ণ স্কুল।

আরও পড়ুন: ওল্ড ট্রাফোর্ডেই লিভারপুলের হাতে পর্যুদস্ত ম্যান ইউ

ক্রীড়া দিবসের এই উদ্যোগে প্রধান অতিথি হিসেবে উপস্থিত ছিলেন নারায়ণ স্কুলের স্পোর্টস ইনচার্জ শ্রী সীতেশ কুমার। এছাড়াও ছিলেন নারায়ণ স্কুলের ক্লাস্টার এজিএম শ্রী দীপক সিং, প্রিন্সিপাল রীনা মৈত্র, এজিএম রাহুল যাদব, অ্যাকাডেমিক ডিন দুর্গা প্রসাদ, প্রধান অধ্যাপিকা শ্রেয়া চক্রবর্তী।